pampoen se kind – 2020 – Nieu Bethesda soutenpeper's blog deur Niël Stemmet
2020 – Nieu Bethesda soutenpeper's blog deur Niël Stemmet
pampoen se kind
Posted byniël stemmet 2020-04-30 2020-05-02 Posted inUncategorized
Van klein-se-tyd was pampoen altyd my gunsteling.
Ek het Ai Eva aan haar blou voorskooi getrek en met smeekogies gevra vir papoen, die m het my kindermond ontbreek. Dan het Ai Eva my kop gevryf en gesê ek maak hom vir jou klein Niël met lekker kaneelsuiker.
Jy kan nie sag gebakte frikkadelle bedien sonder om rys en pampoen by te sit nie, die trio is in een woord: jimmels; en dis hoe Ai Eva hom op middag voorgesit het.
Hier in Bethesda groei die boere heerlike Hubbard winterpampoen wat jy volgens die net ‘n Hobbelpampoen roep, dit maak nogal sin, want as jy dié pampoen wil pad af rol, gaan hy hobbel dat dit klap
Die hobbelpampoen het ‘n baie harde skil wat hom geskik maak om vir tot vyf maande gebêre te word, hoe langer hy lê, hoe geuriger en soeter raak die vleis. Ons pak die pampoene ry op ry, bo-op die braakdak van Klein Geluk. Dis ‘n mooi gesig die ou dak met die pampoene wat lyn lê.
As jy sukkel om die pampoen te sny, gooi jou stukke pampoen in kookwater en laat staan ‘n wyle, tot die skil makliker loskom, anders gaan jy soos in ‘n stoeikryt stoei om die skil af te kry.
Vandag het ek die pampoen in skywe gesny. Elke stuk is met olyfolie gesmeer, jy kan sonneblomolie ook gebruik, of margarien, of natuurlik botter as jy die luukse daarvan in jou koelkas het.
Sprinkel sout en witpeper oor die een helfte, [as jy roosmaryn het breek blaartjies bo-oor] van die pampoenskywe en bruinsuiker en fyn- of heelkaneel oor die ander helfte. Sprinkel pampoensaad oor en bak teen 180 °C, tot sag en bros.
Dit is heerlik. Bedien met sag gebakte skaapwors of natuurlik witrys en frikkadelle en sê ‘n paar prewel-dankwoorde ter gedagtenis van Ai Eva.
Liewe leser let wel dat ek baie eenvoudige resepte plaas, omdat baie mense baie min het in die spens. Skryf asseblief saam in kommentaar, op dié blog.
Published by niël stemmet
skrywer van 3 erfeniskos-storieboeke : sout+peper | agter+blad | bitter+soet. kopiereg voorbehou | concept and copyright protected : neil stemmet 2020	View more posts
Dié taal van my hart
Bakeiers op spinasie
winter beesstert 2020-05-26
Toe sondae nog sondae was 2020-05-24
lam en skorsies 2020-05-21
Tjillie- en gemmerkonserf 2020-05-17
rose vir ma 2020-05-10
Dié kind onthou rooi granate 2020-05-06
Bakeiers op spinasie 2020-05-05
pampoen se kind 2020-04-30
Dié taal van my hart 2020-04-26
Donker is die lig. 2020-04-20
biltong roep kind 2020-04-13
Om met basilie pesto te kan maak 2020-04-10
die maan lig wit-se-lig 2020-04-08
2020 Nieu Bethesda – Klein Geluk
vorige stories en resepte
Niël Stemmet is 'n erfeniskos skrywer, storieverteller, fotograaf en geleentheids-spreker.
Sedert Maart 2020, is hy woonagtig te Nieu Bethesda. 2020, volg sout+peper en vertel sy belewenis, in sy unieke woordkuns, van COVID-19.
Al die inligting op die blog is onderworpe aan kopiereg en mag alleenlik gebruik word met toestemming van die outeur
Follow 2020 – Nieu Bethesda soutenpeper's blog deur Niël Stemmet on WordPress.com
2020 – Nieu Bethesda soutenpeper's blog deur Niël Stemmet, Blog at WordPress.com.